รัฐบาลไทย-ข่าวทำเนียบรัฐบาล-นายกรัฐมนตรีขอให้ชาวลำปาง ร่วมมือกันทำงานเพื่อพัฒนาศักยภาพ พร้อมทั้งยกระดับการขับเคลื่อนเศรษฐกิจของชุมชนให้มีความเข้มแข็งยิ่ง ๆ ขึ้น
วันจันทร์ที่ 14 มกราคม 2562
นายกรัฐมนตรีขอให้ชาวลําปาง ร่วมมือกันทํางานเพื่อพัฒนาศักยภาพ พร้อมทั้งยกระดับการขับเคลื่อนเศรษฐกิจของชุมชนให้มีความเข้มแข็งยิ่ง ๆ ขึ้น
นายกรัฐมนตรีเป็นประธานสักขีพยานมอบหนังสืออนุญาตให้เข้าทําประโยชน์ หรืออยู่อาศัยภายในเขตป่าสงวนแห่งชาติ ให้แก่ผู้ว่าราชการจังหวัดกลุ่มจังหวัดภาคเหนือตอนบน 1 จํานวน 5 พื้นที่ 4 จังหวัด (เชียงใหม่ แม่ฮ่องสอน ลําปาง และลําพูน) เนื้อที่รวม 28,095 – 0 -10 ไร่
วันนี้ (14 มกราคม 2561) เวลา 17.00 น. ณ ลานตลาดชุมชนบ้านหลุก อําเภอแม่ทะ จังหวัดลําปาง พลเอก ประยุทธ์ จันทร์โอชา นายกรัฐมนตรี เป็นประธานสักขีพยานมอบหนังสืออนุญาตให้เข้าทําประโยชน์หรืออยู่อาศัยภายในเขตป่าสงวนแห่งชาติ ให้แก่ผู้ว่าราชการจังหวัดกลุ่มจังหวัดภาคเหนือตอนบน 1 จํานวน 5 พื้นที่ 4 จังหวัด (เชียงใหม่ แม่ฮ่องสอน ลําปาง และลําพูน) เนื้อที่รวม 28,095 – 0 -10 ไร่ ได้แก่ 1) พื้นที่ป่าสงวนแห่งชาติป่าแม่แจ่ม (ตําบลบ้านจันทร์ และตําบลแจ่มหลวง) จังหวัดเชียงใหม่ เนื้อที่ 10,552 ไร่ 2) พื้นที่ป่าสงวนป่าแม่ปายฝั่งซ้าย จังหวัดแม่ฮ่องสอน เนื้อที่ 4,466 – 0 – 92 ไร่ 3) พื้นที่ป่าสงวนแห่งชาติแม่ตุ๋ยฝั่งซ้าย จังหวัดลําปาง เนื้อที่ 4,625 – 3 - 8 ไร่ และ 4) พื้นที่ป่าสงวนแห่งชาติป่าแม่ธิ แม่ตีบ แม่สาร จังหวัดลําพูน เนื้อที่ 7,532 – 1 - 54 ไร่
พร้อมมอบหนังสือแสดงโครงการป่าชุมชนให้แก่ผู้แทนชุมชน ให้ชุมชนในพื้นที่กลุ่มจังหวัดภาคเหนือตอนบน 1 จํานวน 17 พื้นที่ 4 จังหวัด เนื้อที่รวม 24,489 – 1 22 ไร่ รวมทั้งมอบสมุดประจําตัวผู้ที่ได้รับการจัดที่ดินทํากินให้ชุมชนตามนโยบายรัฐบาลในลักษณะแปลงรวมให้แก่ผู้แทนชุมชน ทั้งนี้ เพื่อเป็นการสร้างขวัญกําลังใจให้กับราษฎรที่ได้รับการจัดที่ดินทํากิน และส่งเสริมให้ราษฎรมีส่วนร่วมในการดูแลรักษาป่าในรูปแบบป่าชุมชน
โอกาสนี้ นายกรัฐมนตรีได้กล่าวพบปะกับประชาชน ตอนหนึ่งว่า การลงพื้นที่มาพบปะประชาชนชาวลําปางไม่ได้ลงมาคนเดียว แต่นําคณะรัฐมนตรีมาลงพื้นที่ต่าง ๆ เพื่อรับฟังนําปัญหาข้อเสนอแนะต่าง ๆ จากประชาชนเข้าที่ประชุมคณะรัฐมนตรีร่วมกับภาครัฐ ภาคเอกชนในวันพรุ่งนี้ เพื่อพิจารณาแผนดําเนินงาน โครงการต่าง ๆ ตามกรอบระยะเวลาที่กําหนด และตามแผนยุทธศาสตร์ชาติ ซึ่งต้องอาศัยการทํางานของทุกภาคส่วนอย่างบูรณาการ
นายกรัฐมนตรีกล่าวต่อไปว่า รัฐบาลเข้ามาบริหารประเทศเพื่อแก้ไขปัญหา สร้างความสงบเรียบร้อย ขอให้ประชาชนร่วมมือกับรัฐบาล ช่วยกันสร้างความเข้มแข็งให้กับตัวเองเพื่อคุณภาพชีวิตที่ดี และขอให้ช่วยกันรักษาแผ่นดินไทยให้กับลูกหลานต่อไป พร้อมกล่าวยืนยันไม่ได้มาหาเสียงแต่มาเยี่ยมเยียน และไม่ได้ต้องการสืบทอดอํานาจ พร้อมกับขอให้ประชาชนเตรียมความพร้อมสู่การเลือกตั้ง ศึกษาข้อมูลนโยบายของพรรคการเมืองให้ละเอียด อย่าเชื่อนโยบายขายฝันที่ทําไม่ได้จริง
ในตอนท้าย นายกรัฐมนตรีกล่าวฝากให้ทุกภาคส่วนร่วมมือกันทํางานเพื่อพัฒนาศักยภาพการท่องเที่ยว เกษตรกรรม หัตถกรรม รวมถึงช่วยกันรักษามรดกทางศิลปะ วัฒนธรรม และประเพณีอันงดงามของจังหวัดลําปางให้สืบทอดคงอยู่เป็นที่รู้จักอย่างแพร่หลาย พร้อมทั้งยกระดับการขับเคลื่อนเศรษฐกิจของชุมชนให้มีความเข้มแข็งยิ่ง ๆ ขึ้น พร้อมกล่าวขอบคุณทุกภาคส่วนทั้งภาครัฐ ภาคประชาชน และภาคเอกชน ที่มีความตั้งใจและทุ่มเทในการทํางาน ร่วมกันพัฒนาจังหวัดลําปาง ขอให้การดําเนินงานมีความต่อเนื่องเพื่อให้เกิดผลลัพธ์ที่มีประสิทธิภาพและเกิดประโยชน์กับพี่น้องประชาชนอย่างแท้จริง
จากนั้น นายกรัฐมนตรีเปิดศูนย์แสดงและจําหน่ายผลิตภัณฑ์ไม้แกะสลัก และเยี่ยมชมนิทรรศการผลการดําเนินงานตามนโยบายของรัฐบาล ซึ่งจังหวัดลําปาง ได้บูรณาการความร่วมมือกับทุกภาคส่วน ประสานกันเป็น “พลังประชารัฐ” นํานโยบายรัฐบาลมาแปลงสู่การปฏิบัติให้สอดคล้องกับมิติของพื้นที่ ตอบสนอง รองรับ ยุทธศาสตร์ชาติ ภายใต้ปฏิบัติการ “เดินหน้าลําปาง สร้างสรรค์ปันสุข” ทั้งนี้ ตลอดระยะเวลาที่ผ่านมา จังหวัดลําปางได้รับประโยชน์อย่างเป็นรูปธรรมจากนโยบาย และโครงการสําคัญของรัฐบาล ไม่ว่าจะเป็นการพัฒนาโครงการสร้างพื้นฐาน ถนนหนทาง แหล่งน้ํา ระบบบริการและส่งเสริมสุขภาพ เน็ตประชารัฐ โรงเรียนประชารัฐ เป็นต้น
---------------------
สํานักโฆษก